จรัญประกันฯกำไรพุ่ง เบี้ยประกันเพิ่ม10%
จรัญประกันภัยเผย 9 เดือน กำไรเพิ่มกว่า 90% ยันเงินกองทุนแกร่ง
10 ธ.ค. 2558

จรัญประกันภัยเผย 9 เดือน กำไรเพิ่มกว่า 90% ยันเงินกองทุนแกร่ง
นายสุกิจ จรัญวาศน์ กรรมการผู้จัดการ บริษัท จรัญประกันภัย เปิดเผยว่า 9 เดือนแรกปี 2558 บริษัทมีกำไรสุทธิ 32.23 ล้านบาท เพิ่มขึ้น 94.74% เทียบกับงวดเดียวกันปีก่อน เป็นผลมาจากในไตรมาส 3 บริษัทมีเบี้ยประกันภัยที่ถือเป็นรายได้เข้ามา 50.74 ล้านบาท เพิ่มขึ้น 10.42% ทำให้กำไรจากการรับประกันภัยเพิ่มถึง 675.30%
นายกิตติ จรัญวาศน์  ผู้ช่วยกรรมการผู้จัดการฝ่ายการตลาด บริษัท จรัญประกันภัย กล่าวว่าบริษัทจัดอยู่ในกลุ่มขนาดเล็กและปีนี้ได้นำเทคโนโลยีเข้ามาช่วยทำงานมากขึ้นในทุกด้าน เพื่อเพิ่มประสิทธิภาพในการให้บริการ และเน้นการสร้างความแข็งแกร่งด้านเงินกองทุนที่ 9 เดือนแรกมี 920.37 ล้านบาท คิดเป็นสัดส่วนเงินกองทุนที่ต้องดำรงตามกฎหมาย หรือ RBC อยู่ที่ระดับ 344.64% 
สำหรับฐานะการเงินบริษัท 9 เดือนแรก บริษัทมีเบี้ยรับรวม 197.52 ล้านบาท ลดลง 5.32% จากงวดเดียวกันปีก่อน ขณะที่มีสินทรัพย์รวม 798.06 ล้านบาท หนี้สิน 215.16 ล้านบาท และส่วนของผู้ถือหุ้น 582.90 ล้านบาท